# Projecte Hypatia

El Projecte Hypatia, o Hypatia I, és un projecte que va portar nou científiques catalanes a la Mars Desert Research Station d'Utah (Mars Society) del 16 al 29 d'abril del 2023 per fer diversos experiments i fomentar les vocacions científiques de dones en el sector espacial. El projecte porta el nom anglès d'Hipàcia, una de les primeres científiques, mestra de prestigi de l'escola neoplatònica, que sobretot va destacar en matemàtiques i astronomia.

## Origen

L'11 de febrer del 2021, Dia de la Nena i la Dona en la Ciència, les científiques Mariona Badenas i Carla Conejo es van conèixer i van decidir fer un equip per presentar-se a la convocatòria de la Mars Society per a dur a terme projectes de recerca a l'estació anàloga a Mart situada a Utah. Les missions proposades abasten la biologia, les matemàtiques, el periodisme, l'astrofísica i l'art. El programa marc Horizon 2020 de la Unió Europea finança el projecte.
Entre dues i tres setmanes del mes d'abril del 2023 viuran en una estació construïda la dècada del 2000 per la Mars Society al desert d'Utah. És una estació anàloga, que reprodueix les condicions de vida a Mart per afavorir-ne les investigacions relacionades amb aquest planeta. Funciona amb energia solar que dona electricitat a sis estructures. La seva intenció és que Hypatia I sigui el primer de molts projectes.

## Balanç

La missió va estar marcada per les restriccions d'aigua, menjar i comunicacions per recrear el que hauria passat a Mart. Durant la missió van consumir una mitjana de 13,4 litres d'aigua diaris i van menjar productes deshidratats i aliments frescos cultivats a la pròpia estació marciana, sobretot cogombres, tomàquets cherry i brots verds per amanides, així com herbes aromàtiques. La restricció de les comunicacions a tres hores d'internet al dia per enviar els informes i sense contacte amb familiars i amics. A la tornada del viatge, el juliol del 2023, es va anunciar la missió Hypatia II pel 2025.

## Participants

La tripulació està formada per nou dones científiques catalanes d'entre 21 i 46 anys amb diverses especialitzacions i que toquen diversos sectors. La comandant és Mariona Badenas, doctora en Ciències Planetàries al MIT. Badenas impulsa el projecte juntament amb Carla Conejo, responsable de programes de ciència de la Fundació Catalunya-La Pedrera, que estudiarà com l'ésser humà es pot habituar a la vida en espais petits.
Neus Sabaté, investigadora ICREA a l'Institut de Microelectrònica de Barcelona, investigarà la millor manera de crear i emmagatzemar energia a Mart. També hi participaran Ariadna Farrés, investigadora de la NASA; Laia Ribas de l'Institut de Ciències del Mar; Cesca Cufí, enginyera a Airbus; Núria Jar, periodista freelance; Anna Bach, analista de dades, i Helena Arias, estudiant de física i enginyeria.

## Referències

* ↑ Granger, Gemma Garrido. «Energia amb orina i tutorials per fer experiments a casa: així serà la missió de nou científiques catalanes al Mart simulat», 12-04-2023. [Consulta: 13 abril 2023].
* ↑ ACN. «Missió Hypatia: comença el projecte de nou dones catalanes per 'viatjar' a Mart», 12-04-2023. [Consulta: 13 abril 2023].
* 1 2 3 4 Casas, Sònia. «El projecte d'Hypatia I a la Mars Station, en 11 preguntes», 16-05-2022. [Consulta: 28 febrer 2023].
* 1 2 3 «Nou dones catalanes preparen una expedició a Mart». [Consulta: 28 febrer 2023].
* ↑ «Projecte Hypatia, STEM amb perspectiva de gènere». [Consulta: 28 febrer 2023].
* ↑ Miró, Quim. «Carla Conejo: "Hypatia I té uns senyals d'identitat molt definits: som dones, catalanes i amb talent"», 14-12-2021. [Consulta: 28 febrer 2023].
* ↑ Raffio, Valentina. «Misión Hypatia I: así ha sido el viaje de siete científicas a un 'campamento de Marte'» (en castellà), 16-06-2023. [Consulta: 16 juny 2023].
* ↑ Raffio, Valentina. «Hypatia II: se buscan mujeres científicas para una nueva 'expedición' a Marte en 2025» (en castellà), 16-06-2023. [Consulta: 16 juny 2023].
* ↑ Miró, Quim. «Neix Hypatia, dones catalanes que viatjaran a la Mars Desert Research Station», 14-10-2021. [Consulta: 28 febrer 2023].
* ↑ «Crew» (en castellà). Arxivat de l'original el 2023-02-27. [Consulta: 28 febrer 2023].